
I.
 Charakteristika

1. 
Produktovod je sústava dopravných potrubí, prečerpávacích staníc                       a kompresorových staníc a poistných uzáverov alebo havarijných uzáverov. Súčasťou produktovodov môžu byť i vyrovnávacie nádrže alebo zásobníky. Najčastejšie dopravovaným produktom je ropa alebo ropné produkty, a zemný plyn.

2.  Dopravné potrubia produktovodov sú izolované a uložené v zemi. Na povrchu prechádzajú nad vodnými tokmi. Priemery produktovodov na prepravu ropných produktov sa pohybujú  v rozpätí od 100 mm až do 500 mm a na prepravu plynu až do 1 200 mm.

3. Prečerpávacie stanice a kompresorové stanice sú určené na dopravu prepravovaných produktov osobitne na to určenými čerpadlami. Vzájomná vzdialenosť prečerpávacích staníc a kompresorových staníc je podmienená veľkosťou priemeru potrubia a množstvom dopravovaného produktu, ako aj terénom, v ktorom je produktovod uložený.

4.  Poistné uzávery alebo havarijné uzávery slúžia na uzatvorenie určitého úseku produktovodu pri havárii alebo pri vykonávaní údržby a opravy. Havarijné ventily sú riešené tak, aby sa pri náhlom poklese tlaku v produktovode automaticky zatvorili.

II.

Úlohy a postup činnosti
1.  Veliteľ zásahu prijíma všetky opatrenia na mieste udalosti v úzkej  súčinnosti      s riadiacimi zamestnancami prevádzky produktovodu, na úseku ktorej požiar alebo iná mimoriadna udalosť vznikla, a rozhodne 

      a) o vykonaní prieskumu s cieľom zistiť rozsah poškodenia produktovodu, množstvo unikajúceho produktu, dĺžku úseku medzi havarijnými uzávermi a predbežnom nasadení síl a prostriedkov na likvidáciu požiaru alebo o vykonaní opatrení na likvidáciu uniknutého produktu,

b) o postupe a  spôsobe evakuácie ohrozených osôb a majetku (ak je požiarom ohrozený),

c) o privolaní posilových hasičských jednotiek  (najmä so zásobami hasiacich látok) a ďalších špeciálnych služieb (orgány životného prostredia), ak z vyhodnotenia prieskumu takáto potreba vyplynie,

d) o druhu hasiacej látky, počte a druhoch prúdov a smeroch ich nasadenia, typoch prúdnic, ako aj o spôsobe zabezpečenia ochladzovania okolitého priestoru, ak to situácia vyžaduje,

e) o zastavení prevádzky produktovodu a o uzatvorení havarijných uzáverov, 
f) o ochladzovaní oceľových konštrukcií technologických procesov, ak požiar vznikne na prečerpávacej alebo kompresorovej stanici,
g) o druhu a stupni ochrany zasahujúcich príslušníkov vzhľadom na tepelné žiarenie,
h) o postupe pri zastavení úniku produktu (ak nevznikne požiar) a o jeho následnom odčerpaní do náhradných nádrží, ako aj o riedení unikajúceho zemného plynu vodnými prúdmi,
i) o prípadnom zvolaní okresnej havarijnej komisie, ak to situácia vyžaduje,

j) o zabezpečení spojenia na požiarisku a s operačným strediskom a o spôsobe poskytovania informácií o situácii na mieste zásahu,
k) o zabezpečení náhradných fliaš pre izolačné dýchacie prístroje,

l) o výmene zasahujúcich príslušníkov, zabezpečení ich občerstvenia a o zavedení pitného režimu, ak to situácia vyžaduje,
m) o vykonaní analýzy ovzdušia v priestore zásahu a vymedzenie bezpečnej oblasti.

2.   Činnosť zasahujúcich príslušníkov na mieste udalosti:

      a) obsluhujú hasičskú techniku a zabezpečujú dodávku hasiacich látok na požiarisko,

b) vykonávajú evakuáciu ohrozených osôb a majetku podľa určeného postupu         a poskytujú prvú pomoc postihnutým osobám,

c) používajú osobné ochranné pracovné prostriedky osobitne určené na ochranu pred tepelným žiarením a dodržiavajú zásady bezpečnosti a ochrany zdravia pri práci,

d) vykonávajú lokalizáciu a likvidáciu požiaru určeným spôsobom, pričom sledujú situáciu vo svojom okolí a o zmenách okamžite informujú svojho veliteľa,

e) ak počas zdolávania požiaru hrozí nebezpečenstvo výbuchu, zaujmú také miesto, ktoré im poskytuje ochranu pred tlakovou vlnou,

f) čerpajú a zberajú uniknuté ropné látky do náhradných nádrží,
g) udržujú spojenie s veliteľom zásahového úseku alebo s veliteľom zásahu.

III.
Očakávané zvláštnosti
        Najčastejšou príčinou vzniku požiarov produktovodov je vykonávanie zemných prác v ich tesnej blízkosti. Pri zemných prácach môže dôjsť k poškodeniu dopravného potrubia a následne k úniku prepravovaného produktu. Podľa spôsobu poškodenia sa môže unikajúci produkt zapáliť. Pri takomto požiari dochádza              k intenzívnemu tepelnému žiareniu a pri požiari ropných produktov aj k veľkému zadymeniu priestoru. V takomto prostredí môžu pracovať príslušníci len s použitím osobných ochranných pracovných prostriedkov.

